2018. gada 18. decembrī Noteikumi Nr. 800

Rīgā (prot. Nr. 60 6. §)

**Grozījumi Ministru kabineta 2010. gada 28. septembra noteikumos Nr. 907 "Noteikumi par dzīvojamās mājas apsekošanu, tehnisko apkopi, kārtējo remontu un energoefektivitātes minimālajām prasībām"**

Izdoti saskaņā ar

Dzīvojamo māju pārvaldīšanas likuma

6. panta piekto daļu

Izdarīt Ministru kabineta 2010. gada 28. septembra noteikumos Nr. 907 "Noteikumi par dzīvojamās mājas apsekošanu, tehnisko apkopi, kārtējo remontu un energoefektivitātes minimālajām prasībām" (Latvijas Vēstnesis, 2010, 156. nr.; 2011, 154. nr.; 2014, 6. nr.) šādus grozījumus:

1. Aizstāt noteikumu tekstā:

1.1. vārdu "inženierkomunikācijas" (attiecīgā locījumā) ar vārdu "inženiertīkli" (attiecīgā locījumā);

1.2. vārdus "vizuālā pārbaude" (attiecīgā locījumā) ar vārdiem "vizuālā apskate" (attiecīgā locījumā).

2. Izteikt 3. un 3.1 punktu šādā redakcijā:

"3. Dzīvojamās mājas, tās konstrukciju, kā arī tajā esošo iekārtu un inženiertīklu tehnisko stāvokli nosaka vizuālajā apskatē. Vizuāli neapskata dzīvojamās mājas konstrukcijas, kā arī iekārtu un inženiertīklu daļas, kurām būves tehniskā risinājuma dēļ nevar piekļūt. Vizuālās apskates faktu fiksē dzīvojamās mājas apsekošanas reģistrācijas žurnālā, kas ir mājas lietas sastāvdaļa.

3.1 Dzīvojamās mājas konstrukcijas, koplietošanas iekārtas un inženiertīklu daļas, kas atrodas dzīvojamo un nedzīvojamo telpu grupās, vizuāli apskata reizi gadā izlases kārtībā, ja dzīvojamās mājas īpašnieks nodrošinājis šādu iespēju. Ja dzīvojamās mājas īpašnieks pārvaldītājam nenodrošina iespēju veikt vizuālo apskati, minēto faktu fiksē dzīvojamās mājas apsekošanas reģistrācijas žurnālā."

3. Izteikt 7. punktu šādā redakcijā:

"7. Ja dzīvojamajā mājā atrodas citām personām piederošas iekārtas un inženiertīkli, dzīvojamās mājas pārvaldītājs nedrīkst liegt attiecīgā inženiertīkla īpašniekam nodrošināt tā tehnisko apkopi, vizuālo apskati un tehnisko apsekošanu."

4. Aizstāt 10.3. apakšpunktā vārdus "divas reizes" ar vārdiem "vienu reizi".

5. Izteikt 11. punktu šādā redakcijā:

"11. Dzīvojamās mājas un tai piederīgo ēku pamatkonstrukciju profilaktiskajā apsekošanā reizi gadā, ja šajā noteikumu punktā nav minēts cits intervāls, veic šādas darbības:

11.1. pamatu vizuālā apskate, lai konstatētu, vai:

11.1.1. nav notikusi nosēšanās;

11.1.2. nav radušās plaisas;

11.1.3. nav notikusi šuvju atvēršanās starp mājas elementiem (piemēram, pamata blokiem, paneļiem);

11.1.4. nav atlobījies apmetums;

11.1.5. aukstums un mitrums nav nodarījis bojājumus;

11.2. nesošo sienu, pārsegumu un kāpņu vizuālā apskate, lai konstatētu, vai:

11.2.1. nav notikusi nosēšanās;

11.2.2. nav notikusi šuvju atvēršanās starp mājas elementiem (piemēram, pamata blokiem, paneļiem);

11.2.3. nav radušās deformācijas (piemēram, nosvērumi, izliekumi);

11.2.4. nav radušies mitruma vai pelējuma plankumi, kondensāta radīti bojājumi, krāsojuma bojājumi;

11.3. jumta un jumta pārkares vizuālā apskate divas reizes gadā:

11.3.1. jumta nesošajām konstrukcijām;

11.3.2. jumta segumam;

11.3.3. jumta šuvēm;

11.3.4. jumta lūkām un savienojumiem;

11.3.5. ūdensnoteku tīrībai;

11.3.6. ūdensnoteku sistēmai, lai konstatētu, vai nav radusies sistēmas daļu deformācija, caurrūsējumi, detaļu neesība, citi bojājumi;

11.4. fasādes elementu vizuālā apskate:

11.4.1. fasādēm, balkoniem, cokoliem un karnīzēm;

11.4.2. logiem un durvīm, to rāmjiem, blīvēm;

11.4.3. slēdzenēm, eņģēm – reizi sešos mēnešos;

11.4.4. stiklojumam vai virsmai, kā arī koka logu un durvju rāmju pārklājumiem;

11.5. skursteņu un dūmvadu vizuālā apskate, lai konstatētu, vai nav radušās plaisas un mitruma radīti bojājumi;

11.6. pagraba telpu vizuālā apskate:

11.6.1. sienām, grīdām un griestiem, lai konstatētu, vai nav parādījušies mitruma vai pelējuma plankumi vai kondensāts;

11.6.2. lai konstatētu, vai nav radies kondensāts uz ūdensvada caurulēm vai citām konstrukcijām pagraba telpās;

11.6.3. lai konstatētu, vai neiesūcas ūdens."

6. Izteikt 13. punktu šādā redakcijā:

"13. Divas reizes gadā dzīvojamās mājas koplietošanas telpu grupās un citās kopīpašumā esošajās telpu grupās un daļās veicama inženiertīklu vizuālā apskate saskaņā ar šo noteikumu 3. punktu:

13.1. apkures sistēmai;

13.2. ūdensapgādes sistēmai;

13.3. kanalizācijas sistēmai;

13.4. ventilācijas sistēmai un klimata iekārtām;

13.5. gāzesapgādes sistēmai;

13.6. elektroapgādes sistēmai."

7. Aizstāt 13.1punktā vārdu "telpās" ar vārdiem "telpu grupās".

8. Aizstāt 14. punktā vārdu "pārbaudēm" ar vārdu "apskatēm".

9. Papildināt noteikumus ar 17.17. un 17.18. apakšpunktu šādā redakcijā:

"17.17. ugunsdrošībai nozīmīgo inženiertehnisko sistēmu bojājumi;

17.18. bīstamo iekārtu (liftu) atsevišķu elementu bojājumi."

10. Papildināt noteikumus ar 21.1 punktu šādā redakcijā:

"21.1 Ja dzīvojamai mājai ir veikta energosertifikācija vai apkures sistēmas vai gaisa kondicionēšanas sistēmas pārbaude, dzīvojamās mājas pārvaldītājs, plānojot energoefektivitātes paaugstināšanas pasākumus, ņem vērā energosertifikātā vai apkures sistēmas vai gaisa kondicionēšanas sistēmas pārbaudes aktā norādītos neatkarīgā eksperta ieteikumus."

11. Izteikt 23.3. apakšpunktu šādā redakcijā:

"23.3. nodrošina ar blīvējumu logus un durvis vai veic to nomaiņu."

12. Izteikt 2. pielikuma 1.7.4. apakšpunktu šādā redakcijā:

|  |  |  |  |  |  |  |  |
| --- | --- | --- | --- | --- | --- | --- | --- |
| "1.7.4. | iekšējās ķeta novadcaurules | 45 | 45 | 45 | 45 | 45 | 45" |

 13. Izteikt 2. pielikuma 2. punkta nosaukumu šādā redakcijā:

"**2. Inženiertīkli un ar tiem saistītās inženierietaises**".

 14. Izteikt 2. pielikuma 2.1.3. apakšpunktu šādā redakcijā:

|  |  |  |  |  |  |  |  |
| --- | --- | --- | --- | --- | --- | --- | --- |
| "2.1.3. | kanalizācijas cauruļvadi ar ķeta cauruļu veidgabaliem | 45 | 45 | 45 | 45 | 45 | 45" |

 15. Aizstāt 2. pielikuma 2.7.4. apakšpunktā vārdu "telpu" ar vārdiem "telpu grupu".

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens